Seun gebruik glo pa se bakkie vir rooftogDie verdagte met die bakkie wat hy glo tydens ‘n rooftog gebruik het. Foto: EMPD Lt.kol. Wilfred Kgasago, woordvoerder van die Ekurhuleni-metropolisie (EMPD), het gesê drie skoliere is Woensdag omstreeks 11:30 in Birchleigh-Noord naby Kemptonpark van hul selfone beroof toe ŉ man in ŉ rooi bakkie by hulle stilgehou en gedreig het om hulle te skiet as hulle nie die selfone oorhandig nie. Die skoliere kon die bakkie se registrasienommer onthou en die saak is by die polisie aangemeld. Teen 19:00 dieselfde dag is beamptes van die EMPD na die voertuigeienaar se huis in Tembisa. Hoewel die verdagte nie tuis was nie, het sy pa aan die polisie erken dat sy seun sy voertuig die dag geleen het. Die pa het sy seun gebel en hom gevra om huis toe te kom. Met sy aankoms by die huis, is die 22-jarige seun in hegtenis geneem. “Twee van die selfone is om 22:40 daardie aand by twee individue in die Makhulong en Motsu-gebiede in Tembisa gevind, terwyl die derde selfoon glo aan ŉ Nigeriese winkeleienaar vir R600 verkoop is,” het Kgasago gesê. Die verdagte is aangekla van roof en die besit van gesteelde goedere en sal vandag in die Kemptonpark-landdroshof verskyn.